Nous, officiaus de la court de Besençon, le siege vacant, faisons savoir... que Girar de La Roche, clerc, notaire de la court de Besançon, nostre comandemant especial à ce envoié especialmant de part nous.., a vehu et de mot à mot lehu, en leu de nous, une lettres sainnes et entieres, nonmie cancelées ne corrumpues, desquex li tenours est tels: Je Hugues, sires de Neblens, fais savoir à touz ces qui verront ces presantes lattres que de la noble dame Lore, contesse de Bourgoingne et dame de Salins, tien en fié et en chasemant Sargenaul et les apartenances, desquex choses Estiene, sires de La Chasaigne, est entrez en mon homaige. En tesmoint de laquel chose, je ay mis mon seel pendant en ces lettres. Ce fut fait l’am de grace qui corroit per mil IIc sexante et VI, ou mois de decembre. Et nous, officiaux dessusdit, à la relation dou devantdit Girars de La Roche..., en tesmoignaige de ladite vision, avons fait metre en cest transcript, trait de l’original, collation faite ainçois de mot à mot, le seel de la court de Besançon dessusdite. Donné le jour de ladite vision, le mardi après feste de Touz Sains, l’am de grace corrant par mil IIIc et VII.